सप्तरी प्रिमियर लिग : छिन्नमस्ता लायन्सको विजयी सुरुवात
छिन्नमस्ता लायन्सले कन्चनरुप राइनोजलाई २२ रनले पराजित गर्दै  छैठौं संस्करणको राजविराज मेयर कप सप्तरी प्रिमियर लिगको पहिलो खेलमा जित निकालेको छ ।  
राजबिराज — छिन्नमस्ता लायन्सले कन्चनरुप राइनोजलाई २२ रनले पराजित गर्दै  छैठौं संस्करणको राजविराज मेयर कप सप्तरी प्रिमियर लिगको पहिलो खेलमा जित निकालेको छ ।  सप्तरीको राजबिराजस्थित पब्लिक विन्देश्वरी क्रिकेट मैदानमा शुक्रबारदेखि सुरु भएको प्रतियोगिताको उद्घाटन खेलमा छिन्नमस्ता लायन्सले कन्चनरुप राइनोजलाई २२ रनले पराजित गरेको हो ।छिन्नमस्ताले दिएको १८८ रनको लक्ष्य पछ्याएको कन्चनरुपले १९.४ ओभरमा १६५ रनमा सबै विकेट गुमाएपछि छिन्नमस्ताको जित भएको हो ।कन्चनरुपको लागि राशिद खानले सर्वाधिक ४७ रन योगदान दिए । २९ बलमा खानले ३ चौका र ४ छक्का प्रहार गरे। दिनेश अधिकारीले २० बलमा १ चौका र ४ छक्का मद्दतले ३१ रन बनाए। अभिषेक गौतम र चित्र बहादुर बिस्टले समान २३ रन बनाए। छिन्नमस्ताको बलिंगमा विशाल पटेलले सर्वाधिक ४ विकेट लिए। प्लेयर अफ द म्याच घोषित पटेलले ४ ओभरमा १३ रन बनाए। मोहम्मद सोहेलले ३, सुमित नेवारले २ तथा फिर्दोश अन्सारीले १ विकेट लिए। टस हारेर ब्याटिंग गरेको छिन्नमस्ता लायन्सले निर्धारित २० ओभरमा ९ विकेट गुमाएर १८७ रनको योगफल तयार गरेको थियोे ।छिन्नमस्ताको लागि सुमित नेवारले आक्रामक ब्याटिंङ गर्दै मात्र १८ बलमा ३ चौका र ४ छक्का मद्दतले ४३ रन बनाए। राष्ट्रिय क्रिकेटर भिम शार्कीले १६ बलमा ३० रन योगदान दिए । कन्चनरुप राइनोजको बलिंगमा उमेश कुमार चौधरी र राहुल मण्डलले समान ३ विकेट लिए। राशिद खान र दिनेश अधिकारीले १/१ विकेट लिए।प्रतियोगिता अन्तर्गत शनिवार दुई खेल हुनेछन्। विहान हुने पहिलो खेल बलान बिहुल सुपर किंग्स र राजविराज राजदेवी एघार तथा दिउँसो दोश्रो खेलमा तिरुहट टाइगर्स र सनराइज एघार तिलाठी कोइलाडी प्रतिस्पर्धा गर्नेछन्। जेठ २८ गते सम्म आयोजना हुने प्रतियोगितामा ६ टिम सहभागी छन्। कन्चनरुप राइनोज, छिन्नमस्ता लायन्स, बलान बिहुल सुपर किंग्स, राजविराज राजदेवी एघार, तिरहुत टाइगर्स र सनराइज एघार तिलाठी कोइलाडी लिगमा सहभागी छन्। राउण्ड रोबिन लिग अन्तर्गत संचालन हुने लिग अन्तर्गत सबै टिमले एक अर्कासंग १/१ खेल खेलीसकेपछि समुहको शिर्ष-४ टिम बीच प्ले-अफमा प्रतिस्पर्धा हुनेछ। प्रतियोगितमा राष्ट्रिय क्रिकेटरहरु बिभिन्न टिमको प्रतिनिधित्व गर्दै खेल्नेछन्।